4 Tabeng ea setsoalle, Jehova oa khetha hore na ke bo-mang ba tšoanelehang hore e ka ba metsoalle ea hae. Na ha a na tokelo ea ho etsa joalo? Bonneteng, ke Morena ’Musi oa bokahohle ’me ho ba motsoalle oa hae ke tlotla e fetang tsohle. Ebe o khetha bo-mang hore e be metsoalle ea hae? Jehova o atamela haufi le ba mo tšepang le ba lumelang ho eena ka ho feletseng. Ka mohlala, nahana ka mopatriareka Abrahama, monna ea tsejoang ka tumelo ea hae e ikhethang. Ha ho na teko ea tumelo e fetang ea ho kōpa ntate hore a etse mora oa hae sehlabelo.* Empa, “ho ile ha tšoana leha [Abrahama] a nyehetse Isaka” ka tumelo e feletseng ea “hore Molimo o ne a khona ho mo tsosa bafung.” (Baheberu 11:17-19) Kaha Abrahama o ile a bontša tumelo e joalo le kutlo, ka lerato Jehova o ile a mo bitsa “motsoalle oa ka.”—Esaia 41:8; Jakobo 2:21-23.